ต่างชาติรุมตอมบอนด์เงินเฟ้อ
คลังเผยกองทุนต่างชาติขอซื้อพันธบัตรอิงเงินเฟ้อรวดเดียว 2 หมื่นล้านบาทจากที่นำมาขาย 4 หมื่นล้านบาท
27 มิ.ย. 2554

คลังเผยกองทุนต่างชาติขอซื้อพันธบัตรอิงเงินเฟ้อรวดเดียว 2 หมื่นล้านบาทจากที่นำมาขาย 4 หมื่นล้านบาท
นายจักรกฤศฏิ์ พาราพันธกุล ผู้อำนวยการสำนักงานบริหารหนี้สาธารณะ (สบน.) เปิดเผยว่า การเดินทางไปประชุมหารือและประชาสัมพันธ์เกี่ยวกับพันธบัตรชดเชยเงินเฟ้อ (ILB) ให้แก่ตัวแทนจากสถาบันการเงินชั้นนำ รวมถึงนักลงทุนรายใหญ่อีกกว่า 20 ราย ณ เขตบริหารพิเศษฮ่องกงแห่งสาธารณรัฐประชาชนจีน เมื่อสัปดาห์ที่ผ่านมาของ สบน. ธนาคารแห่งประเทศไทย (ธปท.) และธนาคารฮ่องกงและเซี่ยงไฮ้แบงกิ้งคอร์ปอเรชั่น (ประเทศไทย) ในฐานะธนาคารตัวแทนจำหน่ายหลัก ได้รับความสนใจเป็นอย่างมาก
ทั้งนี้ บางกองทุนแสดงความต้องการซื้อถึง ครึ่งหนึ่ง หรือ 2 หมื่นล้านบาท จากที่ สบน. ตั้งเป้าไว้ 4 หมื่นล้านบาท ซึ่งตอนนี้ ก็รอให้ทางธนาคารฮ่องกงและเซี่ยงไฮ้ สรุปผลการตอบรับของนักลงทุนให้ทราบอีกครั้ง ในวันที่ 28 มิ.ย.นี้ แล้วหลังจากนั้นจะมีการกำหนดราคาอัตราผลตอบแทนที่ชัดเจน รวมถึงว่าจะจัดสรรให้ใครบ้าง ในวันที่ 6 ก.ค.นี้
นายจักรกฤศฏิ์ กล่าวว่า จะมีการจัดสรรพันธบัตร ILB ให้แก่นักลงทุนจะแบ่งเป็น 3 ส่วนหลัก คือ นักลงทุนสถาบันในประเทศ นักลงทุนสถาบันต่างประเทศ และนักลงทุนรายย่อยในประเทศ ซึ่งต้องรอสรุปสัดส่วนที่เหมาะสมอีกครั้ง แต่ยืนยันว่าจะไม่มีการขยายวงเงินเพิ่ม เพราะการออก ILB ครั้งนี้ เป็นการออกเพื่อรีไฟแนนซ์เงินกู้ที่มีวงเงินแน่นอน
ทั้งนี้ พันธบัตรเงินเฟ้อจะออกจำหน่ายวันที่ 11-13 ก.ค.นี้ เป็นรุ่นอายุ 10 ปี คาดว่าจะประกาศผลตอบแทนพื้นฐาน 1-1.2% ต่อปี ซึ่งการคิดผลตอบแทนจะมีการบวกเพิ่มตามอัตราเงินเฟ้อที่ประกาศทุก 6 เดือนเข้าไปด้วย
ผู้อำนวยการ สบน. กล่าวด้วยว่า ประเทศไทยยังได้รับคำชมจากกองทุนต่างประเทศเหล่านี้ในเรื่องการพัฒนาตลาดตราสารหนี้ด้วย ว่าในระยะ 2-3 ปีนี้ตลาดตราสารหนี้ของไทยพัฒนาไปได้ไกลมาก ถือได้ว่าเป็นอันดับหนึ่งของเอเชีย ทั้งในแง่โครงสร้างพื้นฐานและผลิตภัณฑ์